दिल्ली से छुड़ा कर लाई गईं 7 में 4 नाबालिगों से हुआ दुष्कर्म, सुनाई रोंगटे खड़ी करने वाली दास्तान

रांची. काम दिलाने के नाम पर दिल्ली ले जाई गई सात नाबालिग लड़कियां गुरुवार को रांची लाई गईं। दिल्ली बाल संरक्षण आयोग की टीमों ने इनमें से पांच लड़कियों को दिल्ली, फरीदाबाद और गुड़गांव के बड़े लोगों के घरों से छुड़ाया, जबकि दो अन्य लड़कियां बेहद गंभीर अवस्था में पुलिस को मिलीं। इन लड़कियों में से चार के साथ दुष्कर्म हुआ। एक तो गर्भवती होने के बाद दिल्ली में ही एक बच्चे को जन्म दिया। इन लड़कियों की रेस्क्यू के बाद उन्हें दिल्ली के एक आश्रयगृह में रखा गया। फिर दिल्ली की एक एनजीओ सहयोग से राजधानी एक्सप्रेस से रांची भेजा गया।

गुरुवार दोपहर 12 बजे रांची स्टेशन पर उतरने के बाद सभी को पास ही मौजूद प्रेमाश्रय ले जाया गया, जहां बेसहारा बच्चियों को रखा जाता है। सूचना पर चाइल्ड वेलफेयर कमेटी की एक टीम प्रेमाश्रय पहुंची। इस टीम को इन लड़कियों ने जो दास्तान सुनाई, वह हैरान करने वाली है।

मुंहबोले भाई ने दुष्कर्म कर मरने के लिए खेत में छोड़ा

लातेहार के महुआटांड़ की 16 साल की बच्ची को उसका सगा भाई काम दिलाने दिल्ली ले गया था। एक प्लेसमेंट एजेंसी के जरिए फरीदाबाद के एक घर में चार हजार की माहवारी पर नौकरी लगी। उसी घर में काम करने वाली एक अन्य दाई के भाई को उसने अपना मुंहबोला भाई बनाया। काम करने के बावजूद पैसे नहीं मिलने पर उसने गांव लौटने की सोची, तो मुंहबोले भाई ने कहा- मैं तुम्हें लातेहार पहुंचा देता हूं। 28 अप्रैल 2018 को वह उसे लेकर घर से निकला, परंतु शाम होते ही एक सुनसान खेत में ले जाकर दुष्कर्म किया। लड़की रातभर बियावान खेत में पड़ी रही। सुबह लोगों ने देखा तो पुलिस को सूचना दी।

पढ़ाई के लिए बहन दिल्ली ले गई, जीजा करता रहा दुष्कर्म

हटिया की 10 साल की बच्ची को उसकी बड़ी बहन पढ़ाई के लिए दिल्ली ले गई थी। बड़ी बहन गुरुग्राम के एक घर में काम करती है। जब बहन काम पर जाती थी तो बच्ची के साथ उसका जीजा दुष्कर्म करता था। एक बार बच्ची अपनी बहन के साथ उस घर में गई, जहां वह काम करती थी। बच्ची ने मकान मालिक की बेटी को अपने साथ हो रहे वाकये को बताया तो उसने पुलिस को सूचना दे दी। जीजा के खिलाफ केस दर्ज हुआ।

दबंग ने अगवा कर रेप किया, दिल्ली में बच्चे को जन्म दिया

चाईबासा की 16 साल की एक लड़की दिल्ली से काम कर अपने गांव लौटी। गांव के दबंग जग्गा ने दुष्कर्म किया। दिल्ली जाने के बाद उसने बच्चे को जन्म दिया। बच्चे को दिल्ली में छोड़ वह गांव लौटी है।

परेशानी से बचने के लिए दिल्ली गई, वहां आ गई बड़ी आफत

बुंडू की 16 साल की लड़की अपने शराबी पिता और दूसरी शादी कर चुकी मां से आजिज आकर दिल्ली गई। वहां एक घर से दूसरे घर में बर्तन मांजती रही। इस दौरान उसके साथ कई बार दुराचार हुआ।